stanford-oval/wikipedia huggingface dataset:
Xunzi

| Xunzi> 荀子 |
| --- | --- |
 Tuntemattoman taiteilijan muotokuva Xunzista.
Henkilötiedot
Syntynyt: 310 eaa.
Kuollut: 237 eaa.
Koulutus ja ura
Koulukunta:  kungfutselaisuus
Tunnetut työt:  Xunzi
Xunzi (荀子; pinyin: Xúnzǐ, 'Mestari Xun'; Wade-Giles: Hsün Tzu) alkuperäiseltä nimeltään Xún Kuàng 荀况; noin 310 eaa. – 237 eaa. Zhao, Kiina) oli taistelevien läänitysvaltioiden kaudella elänyt kiinalainen filosofi. Xunzita pidetään kungfutselaisena ajattelijana, mutta hänen ajatuksensa ihmisen syntymisestä luonnostaan pahana on ristiriidassa Kungfutsen ajatuksen kanssa siitä, että ihmiset ovat luonnostaan hyviä. Xunzi kuitenkin uskoi, että ihminen voi muuttua hyväksi sivistämällä itseään ja käymällä koulua.
Xunzin elämästä ei tiedetä paljoa. Suhteellisen varmaa on että hän syntyi Zhao-valtiossa. Hän opetti ja opiskeli joitakin vuosia Qi-valtiossa sijainneessa Jixia-akatemiassa. Myöhemmin hän toimi virkamiehenä Chu-valtiossa, jossa hän myös kuoli. Xunzin opit koottiin hänen nimeänsä kantavaan teokseen, josta valtaosa luultavasti kirjoitettiin Xunzin itsensä valvonnan alaisuudessa.
Legalismin kehittäjä Han Fei sekä Qin-dynastian ensimmäinen pääministeri Li Si olivat Xunzin oppilaita.
Aiheesta muualla

Xunzi. Stanford Encyclopedia of Philosophy. (englanniksi)
Vox (yhtye)

Vox oli suomalainen rhythm and blues- ja rockyhtye, joka oli toiminnassa vuodenvaihteesta 1976–1977 vuoteen 1990. Yhtyeen johtohahmona oli kitaristi/laulaja/lauluntekijä Timo Huovinen.
Historia

Virtanen-yhtyeen hajottua vuonna 1976 päätti kitaristi Timo Huovinen perustaa oman bändin. Hänellä oli selkeä mielikuva millaista musiikkia yhtye tulisi esittämään: R&B:tä ja brittipoppia, muun muassa Muddy Watersin, Chuck Berryn ja Bo Diddleyn, sekä 1950-luvun tähtien Buddy Hollyn, Eddie Cochranin, ja Jerry Lee Lewisin hengessä. Vuodenvaihteessa 1976–1977 aloitti Just a Rock Band -niminen orkesteri toimintansa. Vox-nimen Huovinen keksi eräänä päivänä asunnossaan, kun auringonvalo osui nurkassa olevaan vahvistimeen ja sen etupaneelin kultakirjaimiseen logoon, "VOX".
Vox julkaisi olemassaolonsa aikana kuusi singleä ja kaksi LP:tä kolmella eri levymerkillä: Finnlevy, Love Records ja Poko Rekords. Mitään niistä ei ole julkaistu CD-formaatissa, lukuun ottamatta joitain kappaleita eri suomirock-kokoelmalevyillä.
Vuonna 1990 Vox lopetettiin kitaristi Tommi Kekonin lähdettyä Kikka Laitisen Gasoline Girls And Petrol Boysiin. Viimeinen keikka oli Tampereen Tullikamarin klubilla pidetyissä Chuck Berryn 64-vuotisjuhlissa. Vox esiintyi "Berry Pickers" -nimellä esittäen setillisen Berryn kappaleita.
Jäsenet

| --- | --- |
"Just a Rock Band"  (1976–1977):  Timo Huovinen (kitara ja laulu)  Jari Granholm (kitara)  Pete Viteli (basso)  Harri Valoma (rummut)
(1977–1978):  Timo Huovinen (kitara ja laulu)  Markku Lampi (kitara ja laulu)  Pete Viteli (basso)  Jukka "Juke" Aronen (rummut)
(1978–1979):  Timo Huovinen (kitara ja laulu)  Markku Lampi (kitara ja laulu)  Pete Viteli (basso)  Masi Luoma (koskettimet)  Espe Marjamäki (rummut)
(1979–1980):  Timo Huovinen (kitara ja laulu)  Markku Lampi (kitara ja laulu)  Pete Viteli (basso)  Manu Ojanen (rummut)
(n. 1980–1981):  Timo Huovinen (kitara ja laulu)  Jukka Kinnunen (kitara)  Pete Viteli (basso)  Matti Palmutie (rummut)
(n. 1981–1984):  Timo Huovinen (kitara ja laulu)  Jukka Kinnunen (basso)  Matti Palmutie (rummut)
(n. 1984–1985):  Timo Huovinen (kitara ja laulu)  Jukka Kinnunen (basso)  Paavo Salo (rummut)
(1986–1987):  Timo Huovinen (kitara ja laulu)  Hannu Tervaharju (basso)  Manu Ojanen (rummut)
(1987–1989):  Timo Huovinen (kitara ja laulu)  Tommi Kekoni (kitara ja laulu)  Teemu Kokko (basso)  Manu Ojanen (rummut)
"Berry Pickers" (1990):  Timo Huovinen (kitara ja laulu)  Tommi Kekoni (kitara ja laulu)  Hannu Tervaharju (basso)  Ari Toikka (rummut)
Diskografia > Albumit

Long Play (LRLP 256, 1977)
A Wop Bop A Loo Bop (FORMULA 12, 1986)
Diskografia > Singlet

I'm Movin' On / Johnny Rebel (FS 7, 1977)
Just Another Boogie / Little Queenie (LRS 2187, 1977)
Live Your Life / A Hold of Anything (PIS 012, 1978)
The Famous Four / One Ugly Child (PIS 030, 1979)
Rainy Night in Tampere / What's Wrong With You (PIS 040, 1979)
Lonesome Tears / Garage A Go Go (PIS 213, 1987)
Diskografia > Kokoelmat

Vox Forever (tulossa)
Aiheesta muualla

Viralliset sivut (Arkistoitu – Internet Archive)
WAGR-oireyhtymä

WAGR-oireyhtymä on synnynnäinen kehityshäiriö, jonka tyypillisiä piirteitä ovat kohonnut Wilmsin kasvaimen riski, silmän värikalvon puuttuminen (aniridia), sukupuolielinten ja virtsaelinten epämuodostumat sekä kehitysvammaisuus.
Yleensä WAGR-oireyhtymä on satunnaisen mutaation aiheuttama sairaus, mutta toisinaan se saattaa periytyä vallitsevasti autosomin kautta.
WAGR-oireyhtymään johtaa häiriötila useissa geeneissä, jonka taas aiheuttaa kromosomin 11 mikrodeleetio.
Oireet

Peräti puolet WAGR-oireyhtymästä kärsivistä lapsista sairastuu Wilmsin kasvaimena tunnettuun munuaissyövän muotoon kolmen vuoden ikään mennessä. Onneksi Wilmsin kasvaimen ennuste on varsin hyvä.
Tavallisesti ensimmäinen sairaassa lapsessa havaittava piirre on aniridia eli värikalvon synnynnäinen puuttuminen. Se aiheuttaa poikkeuksellista valonarkuutta ja kohonneen kaihiriskin.
Sukupuolielinten poikkeavuudet saattavat vaatia korjauksia kirurgisin toimenpitein. Pojilla saattaa olla laskeutumattomat kivekset ja hypospadia, tytöillä sisäisiä poikkeavuuksia mm. munasarjoissa. Sukuelinten poikkeavuuksiin liittyy kasvanut gonadoblastooman riski.
WAGR-oireyhtymästä kärsivien henkiset kyvyt ovat suuresti vaihtelevia. Useimmilla esiintyy lievästä keskitasoiseen vaihtelevaa kehitysvammaisuutta, kun taas joillakin kehitysvammaisuus saattaa olla vaikea-asteisempaa ja joillakin älykkyysosamäärä saattaa olla normaali.
Aiheesta muualla

International WAGR Syndrome Association
http://www.saunalahti.fi/kup/syndroma/wagr.htm (Arkistoitu – Internet Archive)
Yassi Pressman

| Yassi Pressman |
| --- | --- |
 Yassi Pressman vuonna 2018.
Henkilötiedot
Syntynyt: 11. toukokuuta 1995 (ikä 29) Brittiläinen Hongkong
Ammatti:  näyttelijä, malli, laulaja, tanssija
Näyttelijä
Aktiivisena:  2006–
Aiheesta muualla
IMDb
Yassi Pressman (s. 11. toukokuuta 1995 Brittiläinen Hongkong) on filippiiniläis-brittiläinen näyttelijä, malli, laulaja ja tanssija. Hän on tunnettu televisiosarjasta Ang Probinsyano.
Aiheesta muualla

Yassi Pressman Internet Movie Databasessa. (englanniksi)
MyDramalist-sivustolla (englanniksi)
WMF

WMF voi tarkoittaa:
Wikimedia Foundation, säätiö joka hallinnoi useita avoimia wiki-projekteja
Windows Metafile, kuvatiedostomuoto Windows-järjestelmissä
World Monuments Fund kansainvälinen kulttuuriperintöä suojeleva järjestö
Württembergische Metallwarenfabrik, saksalainen ruokailuvälineyritys
World Minigolf Sport Federation, kansainvälinen minigolfjärjestö
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”WMF”, voi hakea sivunnimihaulla, laajalla sivunnimihaulla tai tekstihaulla.
Yamaha Vmax

Yamaha Vmax on V4-moottorinen tehokas custom-moottoripyörä. Sitä on valmistettu vuodesta 1985 alkaen, ja vuonna 2009 siitä tuli markkinoille uusi malli. Alkuperäisen mallin tarkka tyyppimerkintä on Yamaha VMX1200. Vmaxia valmistaa japanilainen Yamaha Corporation. Vmax oli nopein ns. varttimailin (402 m) saavuttanut sarjatuotantomoottoripyörä julkistettaessa. Vmaxin erikoisuus piilee moottorin polttoainejärjestelmään kehitetyssä V-boost-järjestelmässä. Moottorin käyntinopeudella 6 000 1/min jälkeen avautuu butterfly-tyyppinen läppä, jolloin jokainen sylinteri saa lähes kaksinkertaisen polttoaine/ilmaseoksen. Tätä voidaan verrata myös ns. vanhanaikaiseen "turbopotkuun".
Myöhemmässä Vmax-mallissa on 1679-kuutioinen, 16-venttiilinen (DOHC), nestejäähdytetty V4-moottori. Voimansiirtona on viisivaihteinen vaihteisto, märkä monilevykytkin ja toisiovetona on kardaani. Polttoaineensyöttönä on 54 mm ruiskurungot. Etujousitus on täysin säädettävä ja takajousi on monovaimennin, joka on myös täysin säädettävä. Runkomateriaalina on alumiini. Mallin värinä on grafiitti.
Tekniset tiedot

Nämä tekniset tiedot ovat vuosimallista 2009.
Huipputeho - 200 hv / 9 000 rpm
Huippuvääntö - 166,8 Nm / 6500 rpm
Puristussuhde - 11,3:1
Poraus/isku - 90,0/66,0 mm
Iskutilavuus - 1679 cm cm3
Paino - 310 kg
Akseliväli - 1 700 mm
Istuinkorkeus - 775 mm
Etujarru - kaksi 320 mm levyjarrua, 6-mäntäpuristin
Takajarru - 298 mm levyjarru, 1-mäntäpuristin
Huippunopeus - 220 km/h
Polttoainesäiliö - 15 l
Aiheesta muualla

2009 Yamaha VMAX  - Tutustu huikeaan VMAX:iin new-vmax.com. Arkistoitu 11.7.2008. Viitattu 11.7.2008.
Wyatt Allen

| Mitalit> Maa:   Yhdysvallat.Miesten soutu. Olympialaiset  | Mitalit> Maa:   Yhdysvallat.Miesten soutu. Olympialaiset  | Mitalit> Maa:   Yhdysvallat.Miesten soutu. Olympialaiset  | Maa:   Yhdysvallat> Miesten soutu. |
| --- | --- | --- | --- |
|  Kultaa | Ateena 2004 | Kahdeksikko |  |
|  Pronssia | Peking 2008 | Kahdeksikko |  |
Wyatt Allen (s. 11. tammikuuta 1979) on yhdysvaltalainen soutaja ja olympiavoittaja. Hän on voittanut urallaan kaksi olympiamitalia, kultaa miesten kahdeksikossa Ateenan olympialaisissa 2004 ja pronssia samassa lajissa Pekingissä 2008. Allen oli mukana kahdeksikkojen maailmanennätyksen tehneessä joukkueessa Ateenan olympialaisten alkuerissä. Hän on opiskellut Portlandin high schoolissa ja Virginian yliopistossa.
Witchery

| Witchery |
| --- | --- |

Tiedot
Toiminnassa:  1997–
Tyylilaji:  thrash metal, speed metal
Kotipaikka:   Linköping, Ruotsi
Laulukieli:  Englanti
Jäsenet:  Tony Kampner, laulu   Patrik Jensen, kitara   Rille Rimfält, kitara   Sharlee D'Angelo, basso   Martin Axenrot, rummut  
Entiset jäsenet:  Mique, rummut (1997−1999) 
Levy-yhtiö:  Necropolis Records   Century Media  
Infobox OKNimi-testi OK: 
Witchery on ruotsalainen death/thrash/black metal -yhtye, jonka perusti Satanic Slaughterin entiset jäsenet. Nykyiset jäsenet ovat laulaja Tony Kampner, kitaristit Patrik Jensen ja Rille Rimfält, basisti Sharlee D’Angelo ja rumpali Martin Axenrot. Toistaiseksi bändi on julkaissut kolme täysimittaista albumia ja yhden EP:n.
Historia

Witchery perustettiin kun Satanic Slaughter hajosi. Witcheryyn kuului aluksi Jensen (The Haunted) ja Rille Rimfält, laulaja Toxine, rumpali Mique, ja basisti Sharlee D’Angelo (Arch Enemy, Mercyful Fate). Vuonna 1998 he nauhoittivat ja julkaisivat debyyttialbuminsa, Restless And Dead Necropolis Recordsin kautta. Myöhemmin samana vuonna Witchery julkaisi Witchburner-minialbumin. EP sisälsi kaksi omaa ja neljä cover-kappaletta, näyttäen artistien musiikillisia vaikutteita. Vuonna 1999 Witchery lähti Yhdysvaltojen kiertueelle Emperorin ja Borknagarin kanssa. Yhtyeen toinen pitkäsoitto Dead, Hot and Ready julkaistiin vähän myöhemmin, ja Euroopan kiertue aloitettiin. Symphony For The Devil, bändin kolmas albumi, nauhoitettiin Berno Studiosissa vuonna 2001, samalla studiolla ovat nauhoittaneet muun muassa Amon Amarth ja Dark Funeral. Levyllä soitti yhtyeen uusi rumpali, Martin "Axe" Axenrot (Opeth, Bloodbath). Witchery palasi kiertämään Pohjois-Amerikkaa myöhemmin samana vuonna The Hauntedin kanssa. He palasivat Berno Studiosiin vuonna 2004, ja nauhoittivat Don’t Fear The Reaper -albuminsa, tällä kertaa antoivat miksaamistehtävän Tue Madsenille ja hänen Antfarm Studiosille (The Haunted, Heaven Shall Burn, Himsa). Nauhoittamisen jälkeen yhtye allekirjoitti maailmanlaajuisen levytyssopimuksen Century Median kanssa.
Jäsenet

Emperor Magus Caligula – laulu
Patrik Jensen – kitara
Rille Rimfält – kitara
Sharlee D'Angelo – basso
Martin Axenrot – rummut
Jäsenet > Entiset jäsenet

Mique – rummut (1997–1999)
Toxine (Tony Kampner) – (1997–2010)
Legion (Erik Hagstedt) – (2010–2011)
Diskografia > Studioalbumit

Restless and Dead (1998,  Necropolis Records)
Dead, Hot and Ready (1999,  Necropolis)
Symphony for the Devil (2001,  Necropolis)
Don’t Fear the Reaper (2006,  Century Media)
Witchkrieg (2010,  Century Media)
In His Infernal Majesty's Service (2016,  Century Media)
I Am Legion (2017,  Century Media)
Nightside (2022)
Diskografia > EP:t

Witchburner (1999,  Necropolis)
Aiheesta muualla

Witcheryn sivu Century Median sivuilla (Arkistoitu – Internet Archive)
Werner Schuster

Werner Schuster
Werner Schuster (s. 4. syyskuuta 1969 Hirschegg) on itävaltalainen mäkihyppääjä. Kilpauransa jälkeen hän on toiminut valmentajana, muun muassa Sveitsin mäkimaajoukkueen pääavalmentajana ja vuosina 2008–2019 Saksan mäkimaajoukkueen päävalmentajana.
Schusterin isä Willi oli niin ikään mäkihyppääjä ja valmentaja. Omalla hyppyurallaan Schuster osallistui vuosina 1986–1995 46 maailmancupin osakilpailuun ja saavutti yhden palkintokorokesijoituksen.
Schuster on opiskellut Innsbruckin yliopistossa liikuntatieteitä ja psykolofiaa.
William Lundberg

| William Lundberg |
| --- | --- |

Henkilötiedot
Syntynyt: 5. syyskuuta 1886 Turku
Kuollut: 12. toukokuuta 1918 (31 vuotta) Helsinki
Ammatti:  sorvari, asioitsija, talouspäällikkö
Muut tiedot
Järjestö:  Åbo Svenska Arbetarförening
Gustaf William Lundberg (5. syyskuuta 1886 Turku – 12. toukokuuta 1918 Helsinki) oli suomalainen radikaali sosialidemokraatti ja työväenliikkeen vaikuttaja, joka vuosina 1917–1918 toimi Turun miliisipäällikkönä. Sisällissodan aikana hän hallitsi koko kaupunkia käytännössä yksinään. Ennen miliisipäälliköksi valintaansa Lundberg työskenteli kaupungissa ilmestyneen ruotsinkielisen Arbetet-lehden talouspäällikkönä ja toimi myös Turun ruotsalaisen työväenyhdistyksen Åbo Svenska Arbetarföreningin puheenjohtajana. Alkuperäiseltä ammatiltaan Lundberg oli metallisorvaaja, jota ammattinimikettä hän myös itsestään käytti.
Lundberg tunnettiin käytännön toimintaan suuntautuneena radikaalina, joka suhtautui erittäin kriittisesti sosialidemokraattien johtoon. Hän ajoi marraskuun 1917 yleislakosta lähtien avoimesti vallankumousta ja painosti myös SDP:n puolueneuvostoa ryhtymään siihen. Lundberg kävi itse hankkimassa aseita Pietarista ja uhkasi aloittaa vallankumouksen Turusta käsin, ellei puoluejohto käynnistä sitä Helsingissä. Lundberg yllytti myös Helsingin punakaartin johtoa kapinaan, kunnes lopulta hänen aloitteestaan puolueneuvostoa täydennettiin myös radikaalin linjan edustajilla. Lundberg pysyi kuitenkin ulkoisesti vaatimattomana ja vähäeleisenä, eikä esiintynyt suurena vallankumousjohtajana, kuten esimerkiksi toinen Turun punakaartin johtohahmoihin kuulunut Tuomas Hyrskymurto. Sisällissodan aikana hänestä tuli Turun punaisten ehdoton johtaja, jonka väitettiin saaneen Kullervo Mannerilta jopa diktaattorin valtuudet. Lundbergin valta kuitenkin perustui myös siihen, että hän onnistui nimittämään luottomiehiään kaikkiin keskeisiin tehtäviin. Lundbergilla oli myöskin poikkeusoloihin soveltuvaa hallinnollista kykyä ja taitoa.
Elämä > Varhaiset vuodet

Lundberg syntyi Turussa nelilapsiseen perheeseen, mutta menetti vanhempansa jo varhaisessa iässä, heidän kuoltuaan keuhkotautiin. Tämän jälkeen lapsista huolehti isoäiti. Sorvarina työskennellyt Lundberg liittyi Turun ruotsalaiseen työväenyhdistykseen ja vuonna 1909 hänet valittiin sen puheenjohtajaksi. Myös Lundbergin vuonna 1906 keuhkotautiin kuollut setä Georg Lundberg tunnettiin yhdistyksen aktiivijäsenenä.
Vuosikymmenen vaihteessa hänen kodistaan muodostui Turun ruotsinkielisten sosialistien keskeisin kokoontumispaikka. Ydinryhmään kuuluivat Lundbergin lisäksi opettaja Georg Boldt, liikemies Walter Borg, taidekauppias Ivar Hörhammer, toimittajat Johan Adolf Ojala, Axel Åhlström ja K. H. Wiik sekä opiskelija Allan Wallenius. Vuonna 1912 hän aloitti yhdistyksen julkaiseman Arbetet-lehden talouspäällikkönä. Walter Borgin sairastuttua keuhkotautiin vuonna 1915, Lundberg otti hoitaakseen myös lehden toimitussihteerin tehtävät, mutta hän ei juurikaan kirjoittanut lehteen. Taloudenhoitajana toimiessaan Lundberg kävi aktiivisesti kirjeenvaihtoa lehden Helsingissä asuneen päätoimittajan K. H. Wiikin kanssa, jolla puolestaan oli yhteyksiä Pietarin sosialistivallankumouksellisiin. Lundbergin ja Wiikin välit kuitenkin katkesivat marraskuun 1917 yleislakon aikana syntyneisiin erimielisyyksiin. Arbetet-lehteen kirjoittaneen Gunnar Mörnin mukaan Lundberg toimitussihteerinä heitti roskakoriin kaikki jutut, jotka eivät hänen mielestään olleet tarpeeksi aatteellisia.
Elämä > Vuoden 1917 levottomuudet

Vuoden 1917 yleislakon aikana Turun poliisi syrjäytettiin ja se korvattiin työväen miliisillä, joka muodostettiin työväen järjestyskaartissa toimineesta Turun Weikkojen urheilijoiden komppaniasta. Miliisin johtoon kuitenkin valittiin Lundberg, joka saavutti nopeasti miehistönsä luottamuksen. Lakon aikana Lundberg ehdotti, että työväenkaartit syrjäyttäisivät eduskunnan ja hallituksen. Turussa järjestyskaarti vangitsikin maaherra Mikko Collanin ja poliisipäällikkö Oskar Nikanderin. Yleislakon päättymisen jälkeen kaupunginvaltuusto vaati heidän vapauttamistaan ja vaati myös miliisiä luovuttamaan järjestysvallan takaisin poliisille, mihin Lundberg ei kuitenkaan suostunut. Senaatti ei pystynyt puuttumaan tilanteeseen, koska Turun suojeluskunta oli käytännössä aseistamaton ja lisäksi kaupunkiin sijoitetun venäläisen sotaväen oletettiin asettuvan järjestyskaartin tueksi.
Lopulta kaupunginvaltuusto kieltäytyi enää maksamasta miliiseille palkkaa, minkä jälkeen Turussa käynnistyi miliisilakko 15. joulukuuta ja pahasta elintarvikepulasta kärsinyt kaupunki jäi kokonaan ilman keskitettyä järjestyksenpitoa. Tämä puolestaan johti vajaan kahden vuorokauden kuluttua käynnistyneisiin mellakoihin, joiden yhteydessä lähes kaikki keskustan kaupat ryöstettiin. Tilanteen ratkaisemiseksi poliisitalolla käytiin neuvotteluja, joihin Lundbergin lisäksi osallistuivat senaattori Arthur Castrén sekä pormestari Reinhold Alexander von Willebrand avustajineen. Neuvottelujen tuloksena miliisien palkanmaksu aloitettiin uudelleen, mutta ehdoksi asetettiin maaherran ja poliisimestarin vapauttaminen. Lisäksi miliisiä asetettiin valvomaan erityinen lautakunta. Viikon kestänyt millisilakko päättyi lopulta 22. joulukuuta. Joulukuun lopussa Lundberg kävi ilman puolueen lupaa Pietarissa neuvottelemassa bolševikkihallituksen kanssa aseiden ja viljan hankkimisesta. Lundberg kertoi samaan aikaan Pietarissa vierailleille suomalaisille, että hänelle oli luvattu aseita ja viljaa, kunhan vain vallankumous lähtee liikkeelle.
Yassine Bouchaâla

| 0 | 1 | 2 |
| --- | --- | --- |

Henkilötiedot
Syntymäaika: 23. elokuuta 1980 (ikä 44)
Syntymäpaikka: Tunisia
Pelipaikka: Hyökkääjä
Pituus: 181 senttimetriä
Seura
Seura: ES Zarzis
Pelinumero: -
Seurat
| Vuodet | Seura | O (M) |
| 2004–2006 2006–2008 2008–2010 2010 2010– | CS Sfaxien Stade Gabésien Club Africain ES Hammam-Sousse ES Zarzis |  ? (4) 6 (1) 12 (2) 12 (2) |
 Seurajoukkueuran tilastot kattavat vain kansalliset sarjat, päivitetty 28. tammikuuta 2011.
Yassine Bouchaâla (arab. يياسين بوشعالة‎, s. 23. elokuuta 1980) on tunisialainen jalkapalloilija. Hyökkääjänä pelaava Bouchaâla edustaa Tunisian pääsarjassa pelaavaa ES Zarzisia.
Ura

Bouchaâla pelasi vuodet 2004–2006 CS Sfaxienissa, josta hän siirtyi Stade Gabésieniin. Seurassa Bouchaâla nousi vakiohyökkääjäksi ja siirtyi kahden kauden jälkeen Club Africainiin. Ura uudessa seurassa jäi kuitenkin heikoksi onnistuttuaan vain kerran maalinteossa. Lisäksi joukkue hankki uuden hyökkääjän Amir Akroutin, jonka myötä Bouchaâlanin peliaika jäi mitättömäksi kaudella 2009-2010 ja hän päätti siirtyä tammikuussa 2010 ES Hammam-Sousseen.
Kauden päätyttyä Bouchaâla siirtyi kesällä 2010 ES Zarzisiin.
Aiheesta muualla

Kawarji.com (Arkistoitu – Internet Archive) (ranskaksi)
Werner Schildhauer

| Mitalit | Mitalit | Mitalit |  |
| --- | --- | --- | --- |
|  Werner Schildhauer, 1982 |  Werner Schildhauer, 1982 |  Werner Schildhauer, 1982 |  |
Maa:   Itä-Saksa
Miesten yleisurheilu
| MM-kilpailut  | MM-kilpailut  | MM-kilpailut  |  |
|  Hopeaa | Helsinki 1983 | 5 000 m |  |
|  Hopeaa | Helsinki 1983 | 10 000 m |  |
| EM-kilpailut  | EM-kilpailut  | EM-kilpailut  |  |
|  Hopeaa | Ateena 1982 | 5 000 m |  |
|  Hopeaa | Ateena 1982 | 10 000 m |  |
Werner Schildhauer (s. 5. kesäkuuta 1959 Dessau, Itä-Saksa) on entinen saksalainen kestävyysjuoksija, joka edusti kilpaurallaan Itä-Saksaa.
Schildhauer aloitti yleisurheiluharrastuksensa koululaisena. Vuonna 1972 hän liittyi SC Chemie Halle -seuraan, jossa häntä alettiin valmentaa kävelijäksi. 1978 hän aloitti juoksuharjoittelun Waldemar Cierpinskin ja Manfred Kuschmannin kanssa. Hänen ensimmäiset arvokisansa olivat Moskovan olympialaiset 1980, joissa hän sijoittui 10 000 metrin juoksussa seitsemänneksi. Seuraavana vuonna hän voitti 10 000 metriä Eurooppa-cupissa ja maailmancupissa. Ateenan EM-kisoissa 1982 hän voitti hopeaa sekä 10 000 että 5 000 metrin juoksuista.
28. toukokuuta 1983 Schildhauer juoksi 10 000 metrillä ajan 27.24,45, joka pysyi Saksan ennätyksenä miltei 14 vuotta, kunnes Dieter Baumann rikkoi sen. Helsingin MM-kisoissa hän voitti MM-hopeaa 5 000 ja 10 000 metrillä ja voitti samana vuonna Eurooppa-cupissa 10 000 metrin juoksun. Hänen viimeinen suuri saavutuksensa oli 1985 kolmas tila maailmancupin 10 000 metrillä.
Wolfgang Kramer

Wolfgang Kramer (Essen 2017)
Wolfgang Kramer (s. 29. kesäkuuta 1942) on saksalainen insinööri. Hän on tunnettu lauta- ja korttipelien suunnittelijana. Vuodesta 1989 hän on toiminut päätoimisena pelisuunnittelijana ja hänen suunnittelemansa pelit ovat saaneet useita palkintoja. Kramer työskentelee tavallisesti yhteistyössä muiden pelisuunnittelijoiden kanssa, joista tunnetuimpia ovat olleet Richard Ulrich ja Michael Kiesling.
Valikoima Kramerin pelejä

Kramerin suunnittelemia pelejä on julkaistu yli sata.
Valikoima Kramerin pelejä > Kaksinkertaisesti palkitut

Pelit, jotka ovat saaneet sekä Spiel des Jahres että Deutscher Spiele Preis -palkinnot.
2000 Torres yhteistyössä Michael Kieslingin kanssa (Deutscher Spiele Preis 2. palkinto)
1999 Tikal yhteistyössä Michael Kieslingin kanssa
1996 El Grande yhteistyössä Richard Ulrichin kanssa
Valikoima Kramerin pelejä > Spiel des Jahres -palkitut

2005 Sellaista sattuu! yhteistyössä Michael Kieslingin kanssa, ehdokkuus
2000 Java yhteistyössä Michael Kieslingin kanssa, ehdokkuus
1999 Tikal yhteistyössä Michael Kieslingin kanssa, voittaja
1996 El Grande yhteistyössä Richard Ulrichin kanssa, voittaja
1987 Auf Achse, voittaja
1984 Heimlich & CO., voittaja
Valikoima Kramerin pelejä > Deutscher Spiele Preis -palkitut

2000 Die Fürsten von Florenz (eng. Princes of Florence) yhteistyössä Richard Ulrichin kanssa, 3. palkinto
1994 Ota 6!, 1. palkinto
Valikoima Kramerin pelejä > Palkitut lastenpelit

2000 Piraten-Pitt
1991 Corsaro
Aiheesta muualla

http://www.kramer-spiele.de
Vuonna 1984 Spiel des Jahres -palkinnon voittanut Heimlich & Co.
Yordy Ramiro

Yordy Ramiro (s. 1949 Acapulco) on meksikolainen oopperalaulaja, äänialaltaan tenori. Hän oli lapsena poikakuoron jäsenenä. Opiskeltuaan Méxicossa ja Genovassa hän teki oopperadebyyttinsä Italiassa vuonna 1977 tulkitsemalla Pinkertonin roolin Giacomo Puccinin oopperassa Madama Butterfly. Kyseisen roolin Ramiro tulkitsi myös esiintyessään ensimmäistä kertaa Wienin valtionoopperassa, jossa hän on esiintynyt myös muun muassa Alfredon roolissa La traviatassa (Giuseppe Verdi).
Yamabushit

Yamabushi
Yamabushit nykyisin
Yamabushit (jap. 山伏) ovat Japanissa vuorilla valaistusta etsiviä shugendōn harjoittajia. Heitä kutsutaan myös nimellä shugenja (jap. 修験者).
Yamabushit viettävät aikaansa reizaniksi kutsutuilla syrjäisillä vuorilla, kuten Ōyamalla tai Hagurosanilla (Yamagatan prefektuurissa), suorittaen tōhan ja sangen kaltaisia rankkoja harjoitteita tavoitteenaan saavuttaa vuorien luonnossa läsnä olevat henkivoimat.
Perinteisesti yamabushit pitävät päässään tokiniksi kutsuttua pientä, kulmikasta hattua ja kantavat shakujō-nimistä metallista sauvaa. Yllään he pitävät kesaa ja suzukakeksi kutsuttua hamppuvaatetta.
Vuorilla he kantavat kotilosta tehtyä torvea keskinäiseen yhteydenpitoon ja miekkaa itsepuolustukseen.
Japanilaisten tarujen tengut ja karasutengut pukeutuvat yamabushien vaatteisiin.